b"\n_START_ARTICLE_\nOrcomen (Arc\xc3\xa0dia)\n_START_SECTION_\nGeografia\n_START_PARAGRAPH_\nEst\xc3\xa0 situada en una plana envoltada de muntanyes per tots els costats. La l\xc3\xadnia de muntanyes a l'extrem sud s'anomena Anqu\xc3\xadsia i separa la ciutat d'Orcomen del territori de Mantinea; al nord hi ha una altra cadena muntanyosa m\xc3\xa9s alta que la del sud, que s'anomena Oligirtos, a l'altra banda de la qual estan els territoris de Feneos i Estimfalos; cap a l'est i l'oest hi ha dues cadenes de muntanyes en paral\xc2\xb7lel sense nom determinat, les de la banda est tenen una altitud m\xc3\xa0xima de 1.600 m  les de l'oest uns 1.200 m. La plana est\xc3\xa0 dividida en dos per l'exist\xc3\xa8ncia de dos turons tan propers entre ells que nom\xc3\xa9s queda espai per un estret barranc. El tur\xc3\xb3 occidental, a causa del seu aspecte aspre, es diu \xce\xa4\xcf\x81\xce\xb1\xcf\x87\xcf\x8d (Trachy, \xc2\xabaspre\xc2\xbb); sobre el cim del tur\xc3\xb3 oriental estava l'acr\xc3\xb2poli de l'antiga Orcomen. La banda nord de la plana \xc3\xa9s m\xc3\xa9s baixa que la banda sud. Com que a la banda nord no hi ha cam\xc3\xad per desaiguar les aig\xc3\xbces que baixen de les muntanyes, es forma un gran llac, mentre que a la banda sud les aig\xc3\xbces segueixen el cam\xc3\xad format pel barranc de separaci\xc3\xb3 nord-sud. L'acr\xc3\xb2poli estava a 900\xc2\xa0msnm i s'assembla a la gran fortalesa d'Itome, a Mess\xc3\xa8nia, tamb\xc3\xa9 controlant dues planes.\n_START_SECTION_\nHist\xc3\xb2ria\n_START_PARAGRAPH_\nPer la seva situaci\xc3\xb3 i les seves hist\xc3\xb2ries llegend\xc3\xa0ries es pot deduir que va ser una de les ciutats importants d'Arc\xc3\xa0dia en l'antiguitat. Paus\xc3\xa0nias relata que Orcomen va ser fundada per un heroi del mateix nom, el fill de  Lica\xc3\xb3; per\xc3\xb2 una altra tradici\xc3\xb3 diu que a la mort d'Arcas, els seus dominis van ser dividits entre ells seus tres fills: Elatus, Afeidas i Azan,  i la part d'Elatus va passar despr\xc3\xa9s a Orcomen. _NEWLINE_Es deia que els reis d'Orcomen van governar per gaireb\xc3\xa9 tota l'Arc\xc3\xa0dia. Paus\xc3\xa0nias va fer una llista d'aquests reis, un que es deia Arist\xc3\xb2crates, fill d'Aechmis, fou lapidat fins a morir per la seva gent com a c\xc3\xa0stig per haver violat una sacerdotessa verge de la deessa \xc3\x80rtemis Hymnia. Arist\xc3\xb2crates fou succe\xc3\xaft pel seu fill Hicetis, i aquest pel seu fill Arist\xc3\xb2crates II, qui, havent abandonat els messenis en una batalla de la segona guerra contra Esparta, va morir igual que el seu avi apedregat pels arcadis. Aquest sembla que va ser el darrer rei d'Orcomen que va governar sobre Arc\xc3\xa0dia, per\xc3\xb2 la seva fam\xc3\xadlia no va ser apartada del tron d'Orcomen, ja que el seu fill Aristodem va ser-ne rei. Fins i tot la monarquia va perdurar m\xc3\xa9s temps a Orcomen que en altres ciutats gregues, per exemple Te\xc3\xb2fil narra que Pis\xc3\xadstrat, rei d'Orcomen, va ser assassinat per la noblesa durant la guerra del Pelopon\xc3\xa8s._NEWLINE_Orcomen \xc3\xa9s esmentada per Homer, a la qui d\xc3\xb3na l'ep\xc3\xadtet \xcf\x80\xce\xbf\xce\xbb\xcf\x8d\xce\xbc\xce\xb7\xce\xbb\xce\xbf\xcf\x82 (pol\xc3\xbdmi\xcc\xb1los), el poeta Ovidi l'anomena ferax (\xc2\xabf\xc3\xa8rtil\xc2\xbb) i Apol\xc2\xb7loni Rodi \xe1\xbc\x80\xcf\x86\xce\xbd\xce\xb5\xcf\x8c\xcf\x82 (afneos). En les Guerres M\xc3\xa8diques, Orcomen va enviar 120 homes a les Term\xc3\xb2piles, i 600 a la batalla de Platees. Durant la guerra del Pelopon\xc3\xa8s, els lacedemonis van deixar a Orcomen els arcadis que havien pres com a ostatges; per\xc3\xb2 els murs de la ciutat estaven llavors en un lamentable estat i quan els atenencs i els seus aliats van avan\xc3\xa7ar contra la ciutat l'any 418\xc2\xa0aC, la gent d'Orcomen no van gosar oferir resist\xc3\xa8ncia i van lliurar els ostatges._NEWLINE_En l'\xc3\xa8poca de la fundaci\xc3\xb3 de Megal\xc3\xb2polis, Orcomen exercia la seva supremacia sobre Theisoa, Methydrium i Teuthis; per\xc3\xb2 els habitants d'aquestes ciutats van ser transferits a Megal\xc3\xb2polis i els seus territoris tamb\xc3\xa9. Els ciutadans d'Orcomen, tot i la seva enemistat amb els de Mantinea, van rebutjar unir-se a la confederaci\xc3\xb3 d'Arc\xc3\xa0dia i s'hi van enfrontar en solitari contra aquella ciutat. A partir de llavors Orcomen va perdre la seva import\xc3\xa0ncia pol\xc3\xadtica; per\xc3\xb2, per la seva situaci\xc3\xb3, posseir-la va ser amb freq\xc3\xbc\xc3\xa8ncia motiu de guerra. En la batalla entre Cassandre i Polisperc\xc3\xb3, va caure en poder d'aquest l'any 313\xc2\xa0aC. Despr\xc3\xa9s va passar en mans dels etolis. Un dirigent anomenat Nearc va fer un pacte amb la lliga aquea cap a l'any 234\xc2\xa0aC. Posteriorment Cleomenes III se'n va apoderar l'any 229\xc2\xa0aC, amb el consentiment dels etolis. El 223\xc2\xa0aC va tornar a Ant\xc3\xadgon Doson, qui va empla\xc3\xa7ar una guarnici\xc3\xb3 maced\xc3\xb2nia. M\xc3\xa9s tard, sota pressi\xc3\xb3 romana, Filip V de Maced\xc3\xb2nia la va tornar als aqueus._NEWLINE_Estrab\xc3\xb3 la va esmentar entre les ciutats d'Arc\xc3\xa0dia que van desapar\xc3\xa8ixer o que en van quedar poques traces, cosa que a  Paus\xc3\xa0nias li va semblar una exageraci\xc3\xb3. Quan al segle XIX l'historiador William Smith va visitar el lloc, l'acr\xc3\xb2poli estava en ru\xc3\xafnes i nom\xc3\xa9s quedava uns vestigis de l'\xc3\xa0gora i les muralles, per\xc3\xb2 al peu de la muntanya romanien les cases d'una ciutat deshabitada. \xc3\x89s probable que per la guerra del Pelopon\xc3\xa8s ja l'haguessin abandonat o no haurien pogut resistir els atacs de la for\xc3\xa7a invasora, i el lloc nom\xc3\xa9s va estar ocupat per guerrers d'un i altre b\xc3\xa0ndol. Paus\xc3\xa0nias en la seva descripci\xc3\xb3 de la ciutat diu que hi havia una font, un temple dedicat a Posid\xc3\xb3 i un altre a Afrodita, amb est\xc3\xa0tues de fusta. A prop de la ciutat hi havia una est\xc3\xa0tua d'\xc3\x80rtemis ficada en un gran cedre. A la part baixa hi havia alguns monticles de pedres que es deia s'havien erigit en mem\xc3\xb2ria de guerrers morts en batalla."